**Grozījumi Farmācijas likumā**

Izdarīt Farmācijas likumā (Latvijas Republikas Saeimas un Ministru Kabineta Ziņotājs, 1997, 10. nr.; 1998, 9. nr.; 1999, 2. nr.; 2000, 2., 13. nr.; 2001, 14. nr.; 2003, 9., 11. nr.; 2004, 10. nr.; 2006, 2. nr.; 2007, 21. nr.; 2008, 12., 24. nr.; 2009, 8. nr.; Latvijas Vēstnesis, 2009, 200. nr.; 2010, 131., 183. nr.; 2012, 200. nr.; 2019, 86.nr.) šādus grozījumus:

1. Izteikt 2.pantu šādā redakcijā:

“2.pants.Šā likuma mērķis ir reglamentēt fizisko un juridisko personu, tajā skaitā, Nacionālo bruņoto spēku ārstniecības līdzekļu noliktavas darbību farmācijas jomā, kā arī nodrošināt kvalitatīvu, medicīniski piemērotu un atbilstoša profilaktiska, dziedinoša un diagnostiska līmeņa zāļu ražošanu un izplatīšanu.”

2. Aizstāt 18.pantā vārdus “likums "Par narkotisko un psihotropo vielu likumīgās aprites kārtību" un likums "[Par prekursoriem](https://likumi.lv/ta/id/40284-par-prekursoriem),” ar vārdiem “ un Narkotisko un psihotropo vielu un zāļu, kā arī prekursoru likumīgās aprites likums”.

3.Papildināt 35.panta pirmās daļas 4. punktu pēc vārdiem “sociālās aprūpes institūcijām,” ar vārdiem “kā arī Nacionālo bruņoto spēku ārstniecības līdzekļu noliktavai;”.

4. Papildināt 48.panta pirmo daļu pēc vārdiem “sociālās aprūpes institūcijām” ar vārdiem “Nacionālo bruņoto spēku ārstniecības līdzekļu noliktavai,”.

5.Papildināt likumu ar X1 nodaļu šādā redakcijā:

**“X1 nodaļa**

**Ārstniecības līdzekļu aprite Nacionālajos bruņotajos spēkos**

**68.1 pants.** Valsts aizsardzības funkciju nodrošināšanai ārstniecības līdzekļu apriti Nacionālajos bruņotajos spēkos nodrošina Nacionālo bruņoto spēku ārstniecības līdzekļu noliktava.

**68.2 pants.** Nacionālo bruņoto spēku ārstniecības līdzekļu noliktava iegādājas, uzglabā un bez atlīdzības nodod lietošanā zāles un medicīniskās ierīces Nacionālo bruņoto spēku vajadzībām, kā arī veic veselības aprūpei vai ķermeņa kopšanai lietojamo preču, medicīnisko instrumentu un aparatūras iegādi, uzglabāšanu un nodošanu Nacionālo bruņoto spēku vajadzībām. Nacionālo bruņoto spēku ārstniecības līdzekļu noliktava var nodot bez atlīdzības tās rīcībā esošos ārstniecības līdzekļus ārstniecības iestādēm un sociālās aprūpes institūcijām. Šādā gadījumā to saņēmējam ir jābūt tiesīgam iegādāties zāles saskaņā ar farmācijas jomu regulējošo normatīvo aktu prasībām.

**68.3. pants.** Ministru kabinets nosaka:

1) prasības Nacionālo bruņoto spēku ārstniecības līdzekļu noliktavas telpām, aprīkojumam, iekārtām, dokumentācijai un personālam;

2) kārtību, kādā Nacionālo bruņoto spēku ārstniecības līdzekļu noliktava iegādājas, uzglabā, nodod lietošanā, uzskaita un iznīcina ārstniecības līdzekļus;

3) kārtību, kādā Nacionālo bruņoto spēku ārstniecības līdzekļu noliktava nodod bez atlīdzības tās rīcībā esošos ārstniecības līdzekļus ārstniecības iestādēm un sociālās aprūpes institūcijām.

**68.4 pants**.Nacionālo bruņoto spēku ārstniecības līdzekļu noliktavā par ārstniecības līdzekļu aprites prasību ievērošanu tiek apstiprināta atbildīgā amatpersona:

1) kuras izglītība un profesionālā pieredze atbilst normatīvajos aktos noteiktajām prasībām par NBS ārstniecības līdzekļu noliktavas personālu;

2) kura neslimo ar psihisku slimību, alkohola, narkotisko, psihotropo vai toksisko vielu atkarību;

3) kurai ir nevainojama reputācija, kas tiek atzīta, ja:

a) persona nav sodīta par noziedzīga nodarījuma izdarīšanu,

b) persona gada laikā nav administratīvi sodīta par pārkāpumiem farmācijas jomā.

**68.5 pants.** Nacionālo bruņoto spēku ārstniecības līdzekļu noliktava ir atbildīga par iegādāto zāļu kvalitāti. Atļauts iegādāties, uzglabāt un nodot bez atlīdzības lietošanā tikai Latvijas Republikā reģistrētas un Latvijas zāļu reģistrā iekļautas zāles. Aizliegts iegādāties un nodot bez atlīdzības lietošanā zāles, ja to kvalitāte neatbilst apstiprinātās tehnisko normatīvu dokumentācijas (farmakopeja, tehniskie noteikumi, zāļu reģistrācijas gaitā apstiprinātā dokumentācija u.c.) prasībām vai beidzies to derīguma termiņš.

**68.6 pants.** Nacionālo bruņoto spēku ārstniecības līdzekļu noliktava iegādājas zāles tikai no zāļu lieltirgotavām un vispārēja tipa aptiekām.

**68.7 pants.** Nacionālie bruņotie spēki, dodoties militārajās mācībās ārzemēs vai starptautiskajā operācijā, medicīniskās palīdzības nodrošināšanai Nacionālo bruņoto spēku karavīriem, ir tiesīgi pārvest pāri valsts robežai ārstniecības līdzekļus (tajā skaitā zāles) saskaņā ar Nacionālo bruņoto spēku komandiera apstiprinātu sarakstu.

**68.8 pants.** Veselības inspekcijas amatpersonām ir tiesības farmācijas uzraudzības nolūkā uzraudzīt un kontrolēt Nacionālo bruņoto spēku ārstniecības līdzekļu noliktavu, izvērtēt zāļu aprites atbilstību farmācijas jomu regulējošo normatīvo aktu prasībām, kā arī savas kompetences ietvaros dot tai saistošus rīkojumus farmācijas jautājumos. Veselības inspekcijas amatpersonām savas kompetences ietvaros ir tiesības:

1) veikt telpu, aprīkojuma, personāla un dokumentācijas novērtēšanu atbilstoši veicamajam darbam un tā apjomam;

2) izteikt rakstveida brīdinājumu par konstatētajiem farmācijas jomu regulējošo normatīvo aktu pārkāpumiem, noteikt brīdinājumā ietverto pārkāpumu novēršanas termiņu, kas nav īsāks par šā likuma 66.panta otrajā un trešajā daļā noteikto, un gadījumā, ja brīdinājumā norādītie pārkāpumi nav novērsti noteiktajā terminā, pieņemt lēmumu par Nacionālo bruņoto spēku ārstniecības līdzekļu noliktavas darbības apturēšanu;

3) aizliegt jebkuru zāļu apriti, ja konstatēts, ka tās ir nekvalitatīvas vai viltotas, bet gadījumā, ja rodas šaubas par to kvalitāti, apturēt attiecīgo zāļu apriti līdz to kvalitātes galīgai noskaidrošanai atbilstoši farmācijas jomu regulējošajos normatīvajos aktos noteiktajam.”

6. Papildināt pārejas noteikumus ar 28.punktu šādā redakcijā:

“28. Nacionālie bruņotie spēki, viena mēneša laikā no šā likuma spēkā stāšanās, izveido Nacionālo bruņoto spēku ārstniecības līdzekļu noliktavu. Veselības inspekcija viena mēneša laikā no Nacionālo bruņoto spēku ārstniecības līdzekļu noliktavas izveidošanas, pārbauda Nacionālo bruņoto spēku ārstniecības līdzekļu noliktavu un izsniedz pārbaudes aktu, ka Nacionālo bruņoto spēku noliktava atbilst farmācijas jomu regulējošo normatīvo aktu prasībām.”

Likums stājas spēkā 2021. gada 1. janvārī.